钦定古今图书集成/明伦汇编/皇极典/第174卷 > 册府元龟 > 《代宰相请上尊号第二表》白居易
## 钦定古今图书集成/明伦汇编/皇极典/第174卷 > 册府元龟 > 《代宰相请上尊号第二表》白居易

臣某等言：“今月二十四日，臣等已陈表章，请上尊号。
愚诚恳切，圣鉴未回。蹐地跼天，不胜大愿。臣某等诚
惶诚恐，顿首顿首。臣闻大道者无求于物，物尊而不
辞；至公者非欲其名，名生而不让。不让故与天合德，
不辞故率土归心，所谓应乎天顺乎人”者也。伏惟皇
帝陛下嗣兴一德，统牧万方，致时俗于和平，纳生灵
于福寿。金革已偃，销七十载之厉阶；玉烛方调，启一
千年之圣运。天人合应，书轨混同，而鸿名未加，盛典
犹缺，中外失望，史册无光。此诚君上之谦，然亦臣下
之罪也。今臣所以上启天意，下酌人情，再黩皇明，重
陈丹慊。臣谨按《书》曰：“惟睿作圣。”又曰：“乃圣乃神，乃武
乃文。”又《经》曰：“明王之以孝理天下。”凡此五者，历观列
辟，虽甚盛德，莫能兼之。伏以陛下自临大位，及兹二
年，无巾车汗马之劳，而坐平镇、冀；无亡弓遗镞之费，
而立定幽燕。仁和一被，桀骜尽化，不可谓睿文乎？削
平天下，震曜八荒，北敌求婚以禀命，西羌乞盟而纳
款，威灵所及，奔走来宾，可不谓神武乎！陛下以万乘
之尊，四海之富，供养长乐，道光化成。推而致之，可塞
天地，可不谓孝德乎？故臣等敢冒死稽首上尊号曰
《睿文神武孝德皇帝》。伏惟陛下略㧑谦之小节，弘祖
宗之大猷。惟十二圣在天，岂忘继其志；以亿兆人为
子，宁忍阻其心？特回宸衷，俯受徽号。在元功不为主
宰，于盛德有所形容，焕乎大哉，垂裕无极。此寔天下
之幸，非独臣之幸也。臣等无任诚愿，恳祷之至。